### NN 155/2022 (29.12.2022.), Presuda Visokog upravnog suda Republike Hrvatske poslovni broj: Usoz-77/22-8 od 28. studenoga 2022.

VISOKI UPRAVNI SUD REPUBLIKE HRVATSKE

2515

PRESUDA

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, Senke Orlić-Zaninović, Gordane Marušić-Babić, Blanše Turić i mr. sc. Inge Vezmar Barlek, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutom u prijedloga podnositelja U. u. iz S., kojeg zastupa D. P., odvjetnik iz Z., na sjednici vijeća održanoj 28. studenoga 2022.

presudio je

Ukida se Pravilnik o određivanju visine zakupnine/naknade, zonama i načinu korištenja javnih površina za postavljanje kioska, štekata, štandova, pokretnih naprava i drugog na području Grada Splita (»Službeni glasnik Grada Splita«, broj 7/22.)

Obrazloženje

1. Podnositelj je podnio zahtjev za ocjenu zakonitosti Pravilnik o određivanju visine zakupnine/naknade zonama i načinu korištenja javnih površina za postavljanje kioska, štekata, štandova, pokretnih naprava i drugog na području Grada Splita (»Službeni glasnik Grada Splita«, broj 7/22. – dalje: Pravilnik).

2. U bitnome navodi da je Pravilnik koji je bio na javnom savjetovanju imao drugi sadržaj od ovog koji je predmet ovog postupka i koji je stupio na snagu 1. travnja 2022. godine. Stoga smatra da je povrijeđen Zakon o pravu na pristup informacijama i to odredba članka 11. stavka 1. (»Narodne novine« 25/13., 85/15. i 69/22.). Osim toga navodi da iz samog Pravilnika koji je predmet postupka proizlazi da ga je donio Gradonačelnik, a ne Gradsko vijeće. Navodi da je člankom 130. stavkom 3. Zakona o komunalnom gospodarstvu (»Narodne novine« 68/18., 110/18., 32/20. – dalje: ZKG) propisano da su sve jedinice lokalne samouprave dužne donijeti odluku o komunalnom redu u roku od godine dana od stupanja na snagu tog Zakona. Člankom 4. ZKG-a propisano je da odluku o komunalnom redu donosi predstavničko tijelo to jest u konkretnom slučaju Gradsko vijeće Grada S., a stavkom 1. točkom 2. tog članka propisano je da se u istoj navode uvjeti i načini davanja na korištenje javnih površina s time da je u članku 105. tog Zakona sasvim jasno navedeno da je naknada za davanje na privremeno korištenje javnih površina prihod jedinice lokalne samouprave. Stoga podnositelj smatra da visinu zakupnine kao i način korištenja javne površine mora donijeti predstavničko tijelo jedinice lokalne samouprave. Posebno ističe da su neke odredbe u Pravilniku u suprotnosti s odredbama već postojećih i važećih akata i to Odluke o davanju u zakup javnih površina u vlasništvu Grada S. za postavljanje kioska, štekata, štandova, pokretnih naprava i drugog, iz čega proizlazi da bi Grad S. imao dva akta kojim uređuju istu stvar na različit način. Predlaže da Sud donese odluku kojom ukida Pravilnik o određivanju visine zakupnine/naknade, zonama i načinu korištenja javnih površina za postavljanje kioska, štekata, štandova, pokretnih naprava i drugog na području Grada S., u cijelosti.

3. Navedeni zahtjev dostavljen je na očitovanje donositelju Gradonačelniku Grada S.. Na zahtjev se očitovala Služba pravnih poslova, zaštite i zastupanja Grada S.. Smatra da podnositelj nije učinio vjerojatnim da je primjenom općeg akta povrijeđeno njegovo pravo ili pravni interes stavak (2. članak 84. Zakona o upravnim sporovima »Narodne novine«, 20/10., 143/12., 152/14., 94/16., 29/17. i 110/21.; dalje: ZUS). Ističe da je iz Pravilnika razvidno da je donesen na temelju članka 52. Statuta Grada Splita (»Službeni glasnik Grada Splita« broj 17/09., 11/19., 18/13., 39/13., 11/18., 6/20. i 41/20. – dalje: Statut) te članka 30. Odluke o davanju u zakup javnih površina u vlasništvu Grada Splita za postavljanje kioska, štekata, štandova, pokretnih naprava i drugog (»Službeni glasnik Grada Splita« broj 53/11., 21/14., 2/15., 36/15., 10/16. – ispravak, 15/16., 25/16. – pročišćeni tekst, 16/18., 31/18. – pročišćeni tekst i 20/18. – dalje: Odluka o davanju u zakup javnih površina).

4. Člankom 40. Odluke o davanju u zakup javnih površina propisano je da Pravilnik o visini zakupnine za davanje u zakup javnih površina za postavljanje kioska, štekata, štandova i naprava iz članka 2. navedene Odluke donosi Gradonačelnik. Navedenu Odluku je donijelo Gradsko vijeće Grada Splita, stoga jasno proizlazi da gradonačelnik nije sam sebe ovlastio na mijenjanje visine zakupnine, kako to neosnovano prikazuje podnositelj. Smatra da je javno savjetovanje provedeno u skladu sa propisima. Ističe da je Grad S. donio Odluku o komunalnom redu (»Službeni glasnik Grada Splita«, broj 38/20.) a ista je donesena na temelju članka 104. Zakona o komunalnom gospodarstvu (»Narodne novine« 68/18., 110/18. i 32/20. – dalje u tekstu: ZKG) i članka 36. Statuta od strane Gradskog vijeća Grada Splita. Člankom 31. navedene Odluke o komunalnom redu propisano je da će se uvjeti i način postavljanja kioska, štandova, pokretnih naprava, štekata i opreme štekata propisati odlukom o načinu i uvjetima postavljanja kioska, štandova, štekata i njihove opreme, pokretne naprave i drugog na površinama javne namjene na području Grada S. koju donosi Gradsko vijeće. Stoga smatra da su navodi podnositelja neosnovani i da nema mjesta donošenju odluke kojom bi se ukidao sporni Pravilnik.

5. Na navedeno očitovanje podnositelj se očitovao i ponovio sve što je već naveo u zahtjevu, a podneskom od 7. studenoga 2022. istakao je da je Zakon o komunalnom gospodarstvu (»Narodne novine« 32/20.) stupio na snagu 20. ožujka 2020. Navodi da su istim Zakonom stavljene izvan snage odluke o komunalnom redu donesene temeljem prijašnjeg Zakona o komunalnom gospodarstvu te da je člankom 130. stavak 2. tog Zakona propisano da jedinice lokalne samouprave moraju donijeti odluke o komunalnom redu iz članka 104. stavak 1. Zakona u roku od godine dana od stupanja na snagu ovog Zakona.

6. Uzimajući u obzir citirani članak ukazuje da je Grad S. donio Odluku o komunalnom redu na 36 sjednici održanoj 17. srpnja 2020. godine, koja je stupila na snagu 1. siječnja 2021. Također ukazuje da je tom Odlukom u članku 93. propisano da na dan stupanja na snagu ove Odluke prestaje važiti Odluka o komunalnom redu broj: 11/11., 32/16. temeljem kojeg je i donesena Odluka o davanju u zakup javnih površina u vlasništvu Grada S. za postavljanje kioska, štekata, štandova, pokretnih naprava i drugog (»Službeni glasnik Grada Splita« broj 53/13., 21/14., 2/15., 36/15., 10/16. – pročišćeni tekst, 16/18., 31/18. – pročišćeni tekst, 20/18.) i koja je prestala važiti danom donošenja Odluke o komunalnom redu broj: 6/20 od 1. siječnja 2021. godine, a temeljem koje je donesen Pravilnik. Ističe da je Pravilnik donesen 2022. godine temeljem članka 30. Odluke o davanju u zakup javnih površina u vlasništvu Grada S. za postavljanje kioska, štekata, štandova, pokretnih naprava i drugo broj 20/18., a koja je prestala važiti dana 1. siječnja 2021. Iz navedenog je razvidno da je Pravilnik donesen temeljem akata koji nemaju pravnu snagu.

7. S obzirom na činjenicu da uz prijedlog nije dostavljena pojedinačna odluka koja se temelji na osporavanom općem aktu isti se smatra obaviješću u smislu članka 83. stavka 2. ZUS-a.

8. Sporni Pravilnik donio je gradonačelnik Grada S. na temelju članka 52. Statuta i članka 30. Odluke o davanju u zakup javnih površina u vlasništvu Grada Splita za postavljanje kioska, štekata, štandova, pokretnih naprava i drugog (»Službeni glasnik Grada Splita« broj 53/13., 21/14., 2/15., 36/15., 10/16. – ispravak, 15/16., 25/16. – pročišćeni tekst, 16/18., 31/18. – pročišćeni tekst i 20/18.) koji je objavljen u »Službenom glasniku Grada Splita« broj 7/22, a člankom 14. navedenog Pravilnika određeno je da će se Pravilnik objaviti u »Službenom glasniku Grada Splita«, a primjenjivat od 1. travnja 2022. godine. U konkretnom slučaju je prvenstveno sporan pravni temelj donošenja Pravilnika.

9. Odredbom članka 30. Odluke o davanju u zakup javnih površina u vlasništvu Grada Splita za postavljanje kioska, štekata, štandova, pokretnih naprava i drugog (»Službeni glasnik Grada Splita« broj 53/13., 21/14., 2/15., 36/15., 10/16. – ispravak, 15/16., 25/16. – pročišćeni tekst, 16/18., 31/18. – pročišćeni tekst i 20/18.) propisano je da Pravilnik o visini zakupnine za davanje u zakup javnih površina za postavljanje kioska, štekata, štandova, pokretnih naprava iz članka 2. ove Odluke donosi gradonačelnik.

10. Međutim, navedena Odluka nije više na snazi, a ona je bila temelj za donošenje spornog Pravilnika. Izmjena Zakona o komunalnom gospodarstvu objavljena je u »Narodnim novinama«, 32/20, a stupila je na snagu 20. ožujka 2020. godine. Odredbom članka 130. stavak 2. navedene izmjene propisano je da će jedinice lokalne samouprave donijeti odluke o komunalnom redu iz članka 104. stavak 1. ovog Zakona u roku od godine dana od dana stupanja na snagu ovog Zakona. Stavkom 3. propisano je da do stupanja na snagu odluka iz stavka 1. i 2. ovog članka ostaju na snazi odluke o komunalnom doprinosu, odluke o komunalnoj naknadi i odluke o komunalnom redu s mjerama za njihovo provođenje donesene na temelju zakona koji su važili prije stupanja na snagu ovog Zakona. Grad S. je na 36. sjednici održanoj dana 17. srpnja 2020. godine donio Odluku o komunalnom redu koja je stupila na snagu 1. siječnja 2021. Navedena Odluka o komunalnom redu objavljena je u »Službenom glasniku Grada Splita« broj 38/2020. Člankom 93. propisano je da na dan stupanja na snagu ove Odluke prestaje važiti Odluka o komunalnom redu (»Službeni glasnik Grada Splita«, broj 11/11. i 32/16.). Dakle, navedena Odluka o komunalnom redu prestala je važiti stupanjem na snagu nove Odluke o komunalnom redu donesene 17. srpnja 2020. objavljene u »Službenom glasniku«, broj 38/20, koja je stupila na snagu 1. siječnja 2021. Kako je prestala važiti Odluka o komunalnom redu broj 11/11. i 32/16. temeljem koje je i donesena Odluka o davanju u zakup javnih površina u vlasništvu Grada Splita za postavljanje kioska, štekata, štandova, pokretnih naprava i drugog danom donošenja nove Odluke o komunalnom redu koja je stupila na snagu 1. siječnja 2021., osporeni Pravilnik je donesen na temelju Odluke koja je prestala važiti. Dakle, pravni temelj za donošenje spornog Pravilnika prestao je važiti, stoga se sporni Pravilnik ne može ocijeniti zakonitim te ga je trebalo temeljem odredbe članka 86. stavka 3. ZUS-a u cijelosti ukinuti.

Poslovni broj: Usoz-77/22-8
 Zagreb, 28. studenoga 2022.

Predsjednica vijeća
 Ljiljana Karlovčan-Đurović, v. r.